Ásta Dís Óladóttir

Dr. Ásta Dís Óladóttir er íslenskur fræðimaður, prófessor í viðskiptafræði við Háskóla Íslands og stjórnandi með sérhæfingu í stjórnun, sjávarútvegi og alþjóðaviðskiptum. Hún hefur starfað bæði innan akademíunnar og í atvinnulífinu, þar sem hún hefur oft verið í lykilhlutverkum.

 Æviágrip 
Ásta Dís lauk doktorsprófi í alþjóðaviðskiptum frá Copenhagen Business School árið 2010 og fjallaði doktorsritgerð hennar um  útrás íslenskra fyrirtækja. Hún hefur ritað margt á því sviði og veitt fjölmörg viðtöl. Hún er með meistaragráðu í stjórnun og stefnumótun frá Háskóla Íslands (2001) og framkvæmdi þá fyrstu rannsóknina á Íslandi um þekkingarstjórnun. Á þeim tíma gegndi hún jafnframt stöðu framkvæmdastjóra Félags viðskiptafræðinga og hagfræðinga. Samhliða rannsókn Ástu Dísar fór fram val á þekkingarfyrirtæki ársins og úr varð Þekkingardagurinn, þar veitir Forseti Íslands stjórnendum þekkingarfyrirtækis ársins verðlaun. Valið hefur haldist óslitið frá árinu 2000.  Ásta Dís lauk BA-gráðu í félagsfræði frá sama skóla (1999). Rannsóknir hennar hafa einblínt á stefnumótun, jafnrétti kynjanna í stjórnunarstöðum, og þróun í sjávarútvegi.

Sem prófessor við Háskóla Íslands hefur hún kennt fjölbreytt viðfangsefni innan viðskiptafræða og haft áhrif á stefnumótun og þróun kennslu innan sviðsins. Hún kom á fót starfsþjálfun Viðskiptafræðideildar setti á laggirnar námskeiðin Viðskiptaáætlanir og Rekstur í sjávarútvegi, sem nú heitir Nýsköpun og sjálfbærni í sjávarútvegi og eldi. Hún hefur birt fjölda vísindagreina, bókarkafla og fræðilegra skýrslna sem snúa að jafnrétti, stjórnun og nýsköpun í atvinnulífinu. Hún er annar höfundur bókarinnar  Fisheries and Aquaculture: The Food Security of the Future, sem kom út árið 2021 og gaf út bókina  Sjávarútvegur og eldi ásamt Ágústi Einarssyni árið 2024. Ásta Dís hefur í gegnum störf sín við háskóla, bæði hér á landi og erlendis leiðbeint á þriðja hundrað nemendum með lokaverkefni sín á BS, MS, MBA og P.hD stigi.

Stjórnunar og stjórnarstörf
Ásta Dís hefur gegnt fjölmörgum stjórnunar- og stjórnarstörfum í íslensku atvinnulífi. Hún starfaði sem framkvæmdastjóri Félags viðskiptafræðinga og hagfræðinga, framkvæmdastjóri Fríhafnarinnar og framkvæmdastjóri Heilsuverndarstöðvarinnar. Þá var Ásta Dís fyrsta konan á Íslandi til að gegna stöðu forseta viðskiptafræðideildar við íslenskan háskóla.

Hún hefur setið í fjölmörgum stjórnum, hér á landi og erlendis. Til að mynda í stjórnum Byggðastofnunar, Samkeppniseftirlitsins, Vátryggingafélags Íslands, Lífís, Sparisjóðs Keflavíkur, Frumtaki, Mentor, Norrænum Myndum, Húsasmiðjunni, Inpro o.fl. Þá hefur hún átt sæti í endurskoðunarnefndum, starfskjaranefndum og gerðardómum í gegnum árin.  Hún var skipuð stjórnarformaður Nýsköpunarsjóðs atvinnulífsins árið 2023 og hefur setið í stjórnum stórra fyrirtækja eins og Samherja hf. og Ice Fresh Seafood. Hún hefur einnig verið formaður  Jafnvægisvogarráðs FKA Viðskiptafræðistofnunar Háskóla Íslands og er formaður Vísindasjóðs Háskólans á Akureyri.

Með þessum störfum hefur hún haft áhrif á stefnumótun innan atvinnulífsins og unnið að því að efla jafnrétti og nýsköpun í rekstri íslenskra fyrirtækja. Hún hefur sérstaklega beitt sér fyrir aukinni hlutdeild kvenna í stjórnunarstöðum og fræðslu um hlutverk jafnréttis í efnahagslegri framþróun.

Ásta Dís hefur verið ötul talskona fyrir jöfn tækifæri kynja til efnhagslegrar þátttöku og ákvarðanatöku í viðskiptalífinu og hefur lagt sitt af mörkum til umræðunnar um það hvernig hægt sé að auka fjölbreytni og jafna kynjahlutföll í stjórnunarstöðum 

 Áhrif og viðurkenningar 
Ásta Dís hefur hlotið viðurkenningar fyrir störf sín á sviði jafnréttismála og sjávarútvegi.

Ásta Dís leiðir í dag öflugt rannsóknateymi sem skoðar jöfn tækifæri kynja til efnahagslegrar þátttöku og ákvarðanatöku i atvinnulífinu og hafa þau birt fjölmargar greinar og haldið erindi hér heima og erlendis.

 Tenglar 
Rannsóknarteymi um jöfn tækifæri kynja

Bækur 
Ásta Dís Óladóttir og Ágúst Einarsson (2024).  Sjávarútvegur og eldi.  Hið íslenska bókmenntafélag.   ISBN prentuð bók: 978-9935-502-82-7.  I SBN Rafbók: 978-9935-502-81-0
Ágúst Einarsson og Ásta Dís Óladóttir (2021). Fisheries and Aquaculture: The Food Security of the Future 1st ed. Cambridge, Massachusetts:  Elsevier, ISBN: 9780128210567 

 Heimildir 

Flokkur:Fræðimenn